Kieshof beslis teen Action SAHerman Mashaba is die leier van Action SA. (Foto: ANA) Die kieshof het Vrydag teen die politieke party Action SA se dringende hofaansoek oor die kwessie van name op die Onafhanklike Verkiesingskommissie (OVK) se stembriewe beslis. Die party is vies omdat die OVK die party se naam op konsepstembriewe in Gauteng weggelaat het en glo versuim om die fout reg te stel. “ActionSA het die teleurstellende nuus ontvang dat die kieshof teen ons aansoek beslis het. Gegewe die dringende aard van die aansoek, sal die hof eers later skriftelike redes verskaf,” het Herman Mashaba, leier van die party, Vrydag gesê. “Hoewel ons teleurgesteld is oor die uitslag, is ActionSA toegewyd aan die oppergesag van die reg en respekteer ons die beslissing van die hof.” Maroela Media het vroeër berig dat die party glo hy gaan weens die fout benadeel word, aangesien kiesers hom slegs deur ŉ kandidaat se naam en die logo op die stembrief sal kan uitken, terwyl ander partye voordeel gaan trek omdat hul naam of bekende afkorting wel op die stembrief verskyn. “Ons fokus nou op die buitengewone maatreëls wat ons sal tref om te verseker dat kiesers Action SA op die stembriewe kan vind.” Action SA het die kieshof vroeg in Oktober met ŉ dringende aansoek genader in die hoop om dit reg te stel voor die verkiesing op 1 November plaasvind.